
Domborzatmodell alapú digitális talajtérképezés előkészítése a Zirc-Aklipusztai fás-legelő területen

A természetvédelem egyes területein a digitális talajtérképezés, és a talajtakaró térbeli modelljének gyakorlati alkalmazása napjainkban még kevésbé elterjedt, azonban egyre nagyobb az igény a különböző térbeli talajinformációs rendszerekre, talajföldrajzi adatbázisokra, és így a talajtérképekre is. A digitális technológia alkalmazásával elkészített, célspecifikus digitális talajtérképek számos természetvédelmi beavatkozás sikerességéhez járulhatnak hozzá, különösen a növényfajok és a talajlakó állatfajok egyedeinek áttelepítésekor. Ezen túlmenően alapot szolgáltathatnak a komplex élőhelyfelmérések, a természetvédelmi célú fenntartási és kezelési tervek kidolgozásához.
A TDK dolgozat a Zirc-Aklipuszta településrészhez tartozó, természetvédelmi szempontból értékes fás legelőnek, és annak közvetlen környezetének, különböző forrásokból származó adatok és térinformatikai módszerek segítségével végzett talajtani felmérését foglalja össze. Ehhez elsősorban a kijelölt, 105 hektáros mintaterületre vonatkozóan a rendelkezésre álló szintvonal adatokból egy digitális domborzatmodell került előállításra, majd ebből különböző, a talajképző tényezőket és folyamatokat leginkább befolyásoló környezeti változókat szemléltető derivátumok. A DDM-ből, valamint annak derivátumaiból származtatott adatok alapján mintavételi pontok kerültek kijelölésre, amelyeken talaj mintavételezést végeztem. A laboratóriumi vizsgálatok során kapott, az egyes talajminták fizikai és kémiai tulajdonságait reprezentáló adatokat statisztikai módszer segítségével vetettem össze a mintaterületre vonatkozó környezeti változók értékeivel. A statisztikai elemzések eredményei alapján meghatároztam azokat a környezeti változókat tartalmazó derivátumokat, amelyek alkalmasak az egyes talajtani paraméterek térbeli kiterjesztéséhez.
A kutatás során gyűjtött talajtani adatokra, valamint az előállított, vektoros és raszteres térinformatikai állományokra építve a továbbiakban olyan átfogó és nagypontosságú talajtérképeket kívánok készíteni, amelyek hosszú távon 15 támogatják a természetvédelmi célú döntéshozatalt.
A kutatás a Kulturális és Innovációs Minisztérium 2024-2.1.1 kódszámú egyetemi Kutatói
Ösztöndíj programjának a Nemzeti Kutatási, Fejlesztési és Innovációs alapból finanszírozott
szakmai támogatásával készült.



